กรมศุลกากร เร่งตรวจสอบคดีรถหรูพบอีก 13 คัน เป็นชื่อของอดีต ผกก.โจ้
นายพชร อนันตศิลป์ อธิบดีกรมศุลกากร เปิดเผยถึงกรณีกระแสข่าว พันตำรวจเอก ธิติสรรค์ อุทธนผล หรืออดีตผู้กำกับโจ้ มีการครอบครองรถ จำนวน 29 คัน ซึ่งมีรถยนต์ราคาแพง (รถหรู) รวมอยู่ด้วยว่า จากการตรวจสอบของกรมศุลกากรพบว่าตั้งแต่ปี 2554-2563 พันตำรวจเอก ธิติสรรค์ เป็นเจ้าของสำนวนคดีนำจับรถหรูเพื่อนำส่งให้กับกรมศุลกากรทั้งสิ้น 368 คัน สามารถประมูลขายทอดตลาดไปแล้ว 363 คัน ยังเหลือค้างอยู่อีก 5 คันที่ขายไม่ได้ ส่วนกรณีการครอบครองรถ 29 คัน ของพันตำรวจเอก ธิติสรรค์ตามที่เป็นข่าว จากการตรวจสอบใบนำขนพบว่ามีการนำเข้าถูกต้อง 10 คัน มาจากการประมูล 3 คัน ส่วนอีก 13 คันที่มีชื่อของพันตำรวจเอก ธิติสรรค์ ครอบครองนั้น พบว่ามีการนำเข้ามาจากต่างประเทศ 5 คัน และมาจากการประมูล 2 คัน ในปี 2555 และปี 2558 ซึ่งจะต้องขอดูในรายละเอียดโดยละเอียดอีกครั้งก่อน โดยสรุปรวมขณะนี้มีรถหรูที่เป็นชื่อพันตำรวจเอก ธิติสรรค์ ทั้งหมด 42 คันสำหรับรถยนต์ที่มีการจับกุมอยู่ในสำนวนของพันตำรวจเอก ธิติสรรค์ และนำออกประมูลขายทอดตลาด 363 คันนั้น รวมเป็นเงิน 1,000 ล้านบาท จากราคากลางประมาณ 516 ล้านบาท ซึ่งตามกฎหมายเดิมของกรมศุลกากรก่อนปี 2560 เมื่อสิ้นสุดกระบวนการขายทอดตลาดแล้ว จะมีการแบ่งเงินค่ารางวัลนำจับเป็นค่าสินบนร้อยละ 30 และเงินนำจับร้อยละ 25 แต่กฎหมายใหม่ตั้งแต่ปี 2560 เป็นต้นมา กำหนดให้เงินสินบนร้อยละ 20 และเงินรางวัลนำจับร้อยละ 20 แต่รวมกันแล้วต้องไม่เกินคันละ 5 ล้านบาทนอกจากนี้ กรมศุลกากร อยู่ระหว่างหารือกับหน่วยงานที่เกี่ยวข้องเกี่ยวกับการแก้ไขปัญหารถยนต์นำเข้าหนีภาษีว่าจะดำเนินการอย่างไร เนื่องจากกรมขนส่งทางบกจะไม่รับจดทะเบียนอีก ดังนั้นต้องพิจารณาว่าจะดำเนินการขายรถยนต์หนีภาษีที่เป็นทรัพย์สินของรัฐ เป็นลักษณะขายเป็นคันรถยนต์เหมือนเดิม หรือขายเป็นชิ้นอะไหล่รถยนต์